作者:劉克莊
標題:賀新郎
內容:輦路東風裡。試回頭、金閨昨夢，侵尋三紀。歲晚巋然靈光殿，僕與君侯而已。漫過眼、幾番桃李。珠履金釵常滿座，問誰人、得似張公子。馳驥騄，佩龜紫。宿雲收盡簷聲止。玳筵開、高臺風月，後堂羅綺。恰近洛人修禊節，莫惜飛觴臨水。怕則怕、追鋒徵起。此老一生江海客，願風雲、際會從今始。寧鬱郁，久居此。